Niklas Landin Jacobsen

Niklas Landin Jacobsen (født 19. december 1988 i Søborg) er en dansk håndboldspiller, der spiller som målmand for Aalborg Håndbold. Han vandt EHF champions League i sæsonen 2019/2020 med THW Kiel. Som spæd blev han ramt af sygdommen meningitis, hvilket medførte at han blev døv på venstre øre. Han fik debut på Danmarks håndboldlandshold i 2008. Med det danske landshold vandt han VM i håndbold 2019, 2021 og 2023.

Klubholdet 
Han startede med at spille håndbold i KFUM København, som er en af de mindste håndboldklubber i hovedstaden. Landin begyndte senere på Oure Idrætsefterskole hvor han deltog på håndboldlinien. I 2006 flyttede han permanent til Sydfyn fordi han skrev kontrakt med den lokale klub GOG Svendborg TGI. Han startede sideløbende som butikselev hos en tøjforretning i Svendborg, men med en forlænget elevtid på 1 år på grund af håndbolden. I starten af 2010 fik klubben problemer og Landin fik lov til at kigge efter andre klubber. Han skrev en 3-årig kontrakt med Bjerringbro-Silkeborg med virkning fra sommeren 2009. GOG trådte i betalingsstandsning få dage senere og Niklas Landin skiftede klub med øjeblikkelig virkning. Sommeren 2012 skiftede Landin til den tyske klub Rhein-Neckar Löwen, flyttede til Heidelberg og underskrev en kontrakt med klubben til sommeren 2015. 2015 skiftede han til THW Kiel. Den 4. april 2022 blev det annonceret at Landin skifter til Aalborg Håndbold på en 4-årig kontrakt startene fra sommeren 2023. Niklas er et klart førstevalg i målet hos både klub og landsholdet.

Landshold 

Niklas Landin fik debut på det danske A-landshold den 28. november 2008.

Han blev af landstræner Ulrik Wilbek udtaget til VM 2009 i Kroatien.

I december 2010 blev han af landstræneren forhåndsudtaget til den spillertrup der repræsenterede Danmark ved Verdensmesterskaberne 2011 i Sverige. To uger før turneringsstart havde han i alt spillet 38 kampe og scoret 1 mål for nationalmandskabet. Niklas Landin er anfører for det danske landshold, og er altså den der træder først på banen og den der skal få publikum til at heppe fair under en kamp.

Landin har været en vigtig spiller på landsholdet ved sejrene ved EM 2012, OL 2016 samt VM 2019 og 2021.

Han er blevet kåret til 'Årets Håndboldspiller' i Danmark 2012, 2014 og 2020. Han er også blevet kåret til 'Årets landsholdsspiller' i Danmark 2014, 2020 og 2021.

Privatliv 
Han er storebror til Magnus Landin Jacobsen, som også er håndboldspiller.

Han blev d. 24. juni 2017 gift med kæresten Liv, som han har sønnen, Pelle (født februar 2015) og datteren, Silje (født februar 2018) med.

Hæder 
Han blev kåret som verdens bedste mandlige håndboldspiller i 2019 og 2021 af IHF.

Referencer

Eksterne henvisninger 

 
 Spillerprofil hos Rhein-Neckar-Löwen 
 

Håndboldspillere fra Danmark
Håndboldspillere fra GOG
Håndboldspillere fra Bjerringbro-Silkeborg
Personer fra Gladsaxe
Håndboldspillere fra Rhein-Neckar Löwen
Håndboldspillere fra THW Kiel
Olympiske håndboldspillere fra Danmark
Deltagere for Danmark ved sommer-OL 2012
Deltagere for Danmark ved sommer-OL 2016
Deltagere for Danmark ved sommer-OL 2020
Medaljevindere fra Danmark ved sommer-OL 2016
Olympiske mestre fra Danmark
Håndboldspillere ved sommer-OL 2020
Medaljevindere fra Danmark ved sommer-OL 2020
Olympiske sølvmedaljevindere fra Danmark